

LĒMUMS

Ādažos, Ādažu novadā

2024. gada 28. martā **Nr.** **109**

**Par Baltijas arboristu čempionātu**

Ādažu novada pašvaldības dome izskatīja Latvijas Kokkopju-Arboristu biedrības, reģistrācijas Nr. 40008129058 (turpmāk – Biedrība) 14.12.2023. vēstuli Nr. LKAB-23-08, ar lūgumu par sadarbību Baltijas arboristu čempionāta (turpmāk – Pasākums) organizēšanā 2025. gadā, Carnikavas parkā. Vēstulei pievienota Pasākuma aptuveno izmaksu tāme. Pirms Pasākuma organizēšanas, paredzēts sakopt aptuveni 10 -15 parka teritorijā augošus kokus (viena liela izmēra koka vainaga kopšana izmaksā aptuveni 300 *euro* (bez PVN)). Pasākuma laikā varētu notikt tirdzniecība vai pakalpojumu/produktu reklamēšana.

Iepazīstoties ar lietas apstākļiem, tika konstatēts:

1. Sākotnēji pašvaldības aģentūra “Carnikavas komunālserviss” (turpmāk – Aģentūra) 24.10.2023. vērsās pie Biedrības ar ierosinājumu organizēt Pasākumu. 10.11.2023. Aģentūras speciālisti un Biedrības pārstāvji izvērtēja praktiskās iespējas Pasākuma rīkošanai, un, par labāko tā norises vietu, atzina Carnikavas parku, Carnikavā, Carnikavas pagastā, Ādažu novadā.
2. 17.11.2023. Aģentūra nosūtīja Biedrībai vēstuli Nr. 01-6/23/1595, ar lūgumu sniegt informāciju par plānoto sadarbību Pasākuma organizēšanā, konkretizējot pušu pienākumus un nosakot nepieciešamo finanšu apjomu.
3. Pasākuma organizēšanai Biedrība lūdza:

• nodot tai bezatlīdzības lietošanā Carnikavas parka teritoriju uz pasākuma norises laiku, kā arī nepieciešamo infrastruktūru (ielas un ceļus apkārt parkam, ūdensvadu, apgaismojumu, elektrību);

• nodrošināt tualetes (4 dienas), elektrības ģeneratoru;

• nodrošināt naktsmītnes 10 organizatoriem (4 dienas), veikt Pasākuma apskaņošanu, apdrošināšanu, apsardzi, NMPD dežūrbrigādi, segt ceļa izdevumus, naktsmītņu izdevumus un atalgojumu Starptautiskās Arboristu biedrības uzraugam, nodrošināt pasākuma plakātu, reklāmplakātus u.c. tāmē (pielikumā) minētās pozīcijas, kas kopā (ar Aģentūras izdevumu pozīcijām) sastāda 10 060 *euro*.

1. Izskatot iesniegto tāmi domes Attīstības komitejā 14.02.2024., ņemot vērā augstās izmaksas pasākuma organizēšanai, deputāti lūdza piedāvāt alternatīvus tāmes variantus, kā arī izvērtēt, kādas tāmes pozīcijas pašvaldība varētu nodrošināt no iekšējiem resursiem.
2. Aģentūra, sadarbībā ar Biedrību, ir sagatavojusi alternatīvu tāmi (pielikumā), atbilstoši tai pašvaldības finansiālais atbalsts plānots 5 070 *euro*, pārējās tāmes pozīcijas tiek nodrošinātas no iekšējiem resursiem. 12 580 *euro* tiktu segti no sponsoru un sadarbības partneru puses.
3. Pasākums atbilst Pašvaldību likuma 4. panta pirmās daļas 2., 5., 6., 12. un 20. punktā noteiktajām pašvaldības funkcijām, tajā skaitā - veicināt dabas kapitāla ilgtspējīgu pārvaldību un apsaimniekošanu, īstenot veselīga dzīvesveida veicināšanas pasākumus, sniegt iedzīvotājiem daudzveidīgu kultūras pasākumu piedāvājumu, gādāt par pašvaldības administratīvās teritorijas labiekārtošanu un sanitāro tīrību, sekmēt saimniecisko darbību pašvaldības administratīvajā teritorijā.
4. Pasākuma rezultātā:

• tiks sakopti koki (koku sakopšanas izmaksas līdz 5000 euro, papildus PVN), vismaz 5 gadus Carnikavas parkā sakoptajiem kokiem nevajadzēs papildu ieguldījumus kopšanā;

• pašvaldības teritorijā tiks rīkots tematisks pasākums, tā laikā notiks dažādu disciplīnu sacensības arboristiem - demonstrējot kāpšanas, precizitātes, glābšanas, līdzsvara vingrinājumus , ko būtu interesanti vērot no malas sporta entuziastiem;

• pasākums nodrošinās pašvaldības atpazīstamību dabas kapitāla ilgtspējīgā pārvaldībā un apsaimniekošanā un papildinās kultūras aktivitāšu daudzveidību Carnikavas pagastā;

• pasākuma laikā tiks organizēti arī bērnu izglītošanas pasākumi un iedzīvotāju iesaiste, radot interesentiem iespējas atpūsties, kā arī iepazīt kokkopju-arboristu amata specifiku un nozīmīgumu;

• notiks Baltijas mēroga arboristu čempionāts, kas veicinās arī tūristu piesaisti, dalībā Pasākumā būs ieinteresēti arī ārzemju arboristi;

• pasākuma laikā varēs reklamēties/tirgoties vietējie tirgotāji. Vietējiem naktsmītņu piedāvātājiem būs pieprasījums uz aptuveni nedēļu;

• liela mēroga pasākums ģimenēm - paralēli tiks baudītas arī Carnikavas tūrisma piedāvāto izklaižu iespējas.

1. Biedrības darbības mērķi ir apvienot nozarē strādājošos, lai uzlabotu koku un apstādījumu stāvokli Latvijā un celtu nozarē strādājošo kvalifikāciju, izglītot un informēt sabiedrību par nozari, veicināt ar nozari saistītās normatīvās vides sakārtošanu Latvijā, sadarboties ar nozari saistītajām vietējām un starptautiskām biedrībām un organizācijām, apkopot informāciju par koku kopšanas nozari un tajā praktizējošajiem speciālistiem Latvijā u.c.
2. Pasākums atbilst Attīstības programmas (2021.-2027.) vidējā termiņa prioritātēm:

* “VTP4: Aizsargāta un sakopta dabas vide brīvā laika pavadīšanas iespējām dabā”, rīcības virzienam “RV4.3: Ādažu novada kā tūrisma vides tēla popularizēšana”, uzdevumam “U4.3.1: Stiprināt Ādažu novada tēlu un atpazīstamību”, pasākumam “”
* “VTP5: Resursu efektīva izmantošana un attīstība”, rīcības virzieniem:
  + “RV5.1: Pašvaldības nekustamo īpašumu attīstība, pašvaldības teritorijas labiekārtošana”, uzdevumam “U5.1.1: Sekmēt novada publiskās ārtelpas attīstību”, pasākumam “C5.1.1.1. Carnikavas labiekārtojuma veikšana”
  + “RV5.2: Ādažu novadā esošo resursu ilgtspējīga izmantošana”, uzdevumam “U5.2.4: Saglabāt, sakopt un aizsargāt dabas resursus un ĪADT”, pasākumam “C5.2.4.1. Pasākumi dabas resursu saglabāšanai, sakopšanai un aizsardzībai”
* “VTP14: Attīstīta sadarbība ar citām pašvaldībām, iestādēm un organizācijām”, rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.7: Īstenot sadarbību ar NVO”.

Pamatojoties uz Pašvaldību likuma 4. panta pirmās daļas 2., 5., 6., 12., 20. punktu, 73. panta ceturto daļu, 5. panta trešo daļu, kā arī Attīstības komitejas 14.02.2024. atzinumu, atklāti balsojot, ar X balsīm „par”, „pret” – X, „atturas” – X, Ādažu novada pašvaldības dome

**NOLEMJ:**

1. Atbalstīt sadarbību ar Latvijas Kokkopju-Arboristu biedrību Baltijas arboristu čempionāta rīkošanai Carnikavas parkā 2025. gadā, noslēdzot sadarbības līgumu līdz 01.02.2025., ievērojot šādus nosacījumus:
   1. pasākuma organizēšanai bez atlīdzības uz pasākuma norises dienām tiek izmantota Carnikavas parka teritorija, kā arī nepieciešamā infrastruktūra (ielas un ceļi apkārt parkam, ūdensvads, apgaismojums, elektrība);
   2. pašvaldība nodrošina pasākuma organizēšanas darbības atbilstoši pievienotās tāmes 7., 8.2., 9., 10., 15. un 21. punktos minētajām pozīcijām;
   3. Biedrība nodrošina, ka pirms pasākuma organizēšanas, saskaņojot ar Aģentūru, tiek sakopti 10 -15 pasākuma teritorijā augošie koki;
   4. pirms pasākuma Biedrībai jāsaņem publiska pasākuma rīkošanas atļauja pašvaldībā atbilstoši Publisku izklaides un svētku pasākumu drošības likuma prasībām (ja attiecināms);
   5. tirdzniecība pasākuma norises laikā organizējama tirdzniecību reglamentējošo normatīvo aktu noteiktajā kārtībā.
2. Pašvaldības Centrālās pārvaldes Administratīvajai nodaļai elektroniski nosūtīt šo lēmumu Biedrībai.
3. Papildināt Attīstības programmas (2021-2027) Rīcības plāna uzdevumu “U14.1.7: Īstenot sadarbību ar NVO” ar jaunu pasākumu “Ā14.1.7.20. Sadarbība ar Latvijas Kokkopju-Arboristu biedrību Baltijas arboristu čempionāta rīkošanā” (atbildīgais – PA “Carnikavas komunālserviss”; izpildes termiņš 2025.gads; Finanšu resursi – Pašvaldības finansējums, Cits finansējums; Iznākuma rādītāji – Pasākuma rezultātā tiks veikta nozīmīga Carnikavas parka 10 -15 koku sakopšana un publiska pasākuma rīkošana Carnikavā, radot interesentiem papildu iespējas atpūsties, kā arī iepazīt kokkopju-arboristu profesijas nozīmīgumu).
4. Lēmuma izpildei nepieciešamo finansējumu 5070 *euro* pašvaldības aģentūrai “Carnikavas komunālserviss” iekļaut 2025. gada CKS budžeta tāmes projektā.
5. Uzdot pašvaldības Centrālās pārvaldes Juridiskajai un iepirkumu nodaļai sagatavot lēmuma 1. punktā minēto sadarbības līgumu.
6. Pašvaldības izpilddirektoram kontrolēt lēmuma izpildi.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU